Kommissionens forordning (EF) nr. 2388/2001

af 6. december 2001

om fravigelse for Spanien og Italiens vedkommende af artikel 1, stk. 1, og artikel 20, stk. 1, i forordning (EF) nr. 2366/98 om gennemførelsesbestemmelser for ordningen for produktionsstøtte for olivenolie for produktionsårene 1998/99-2003/04

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer(1), senest ændret ved forordning (EF) nr. 1513/2001(2), særlig artikel 5,

under henvisning til Rådets forordning (EF) nr. 1638/98 af 20. juli 1998 om ændring af forordning nr. 136/66/EØF om oprettelse af en fælles markedsordning for fedtstoffer(3), senest ændret ved forordning (EF) nr. 1513/2001, særlig artikel 2, stk. 4,

under henvisning til Rådets forordning (EØF) nr. 2261/84 af 17. juli 1984 om almindelige regler for støtte til olivenolieproduktion og til producentorganisationer(4), senest ændret ved forordning (EF) nr. 1639/98(5), særlig artikel 19, og

ud fra følgende betragtninger:

(1) I henhold til artikel 1 i Kommissionens forordning (EF) nr. 2366/98 af 30. oktober 1998 om gennemførelsesbestemmelser for ordningen for produktionsstøtte for olivenolie i produktionsårene 1998/99 til 2003/04(6), senest ændret ved forordning (EF) nr. 2070/2001(7), skal enhver olivendyrker inden den 1. december i hvert produktionsår fremlægge en dyrkningserklæring.

(2) I henhold til artikel 20, stk. 1, i samme forordning skal producentorganisationerne eller eventuelt foreningerne heraf inden den 1. januar i hvert produktionsår forelægge den pågældende medlemsstats ansvarlige organ deres medlemmers dyrkningserklæringer eller de ændringer, der eventuelt er indtrådt i disse dyrkningserklæringer.

(3) Det geografiske informationssystem (GIS) forventes at være driftsklart i Spanien og i Italien efter den 1. december 2001, så der kan foretages direkte registrering af dyrkningserklæringer. Det er nødvendigt at udsætte den frist, inden for hvilken olivendyrkerne og producentorganisationerne eller foreningerne heraf skal indgive deres dyrkningserklæringer for produktionsåret 2001/02, så de spanske og italienske myndigheder kan indlæse erklæringerne i GIS, efterhånden som de forelægges, og straks foretage de justeringer, der måtte være nødvendige. Som følge af den betydning, som GIS vil have for en forbedring af kontrollen, vil det derfor med henblik på produktionsåret 2001/02 i Spanien og Italien være hensigtsmæssigt at udsætte fristen for indgivelse af erklæringer til den 1. marts 2002 i stedet for den 1. december 2001 for så vidt angår olivendyrkernes erklæringer og til den 1. april 2002 i stedet for den 1. januar 2002 for så vidt angår erklæringerne fra producentorganisationerne og foreningerne heraf. Forlængelsen af fristen for indgivelse af dyrkningserklæringer for olivendyrkere og producentorganisationer og foreninger heraf ændrer ikke på bestemmelserne vedrørende kontrol inden for de i EF-bestemmelserne fastsatte frister.

(4) Med henvisning til behovet for bl.a. at forlænge den frist, der er fastsat til 1. december 2001, bør nærværende forordning anvendes fra den 30. november 2001.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

Som undtagelse fra artikel 1, stk. 1, i forordning (EF) nr. 2366/98 bemyndiges olivendyrkerne i Spanien og i Italien, uanset den i EF-bestemmelserne fastsatte kontrol, til at fremlægge deres dyrkningserklæring om de producerende oliventræer og situationen i de olivenplantager, de dyrker pr. 1. november i det produktionsår, som dyrkningserklæringen indgives for, senest den 1. marts 2002 for produktionsåret 2001/02.

Artikel 2

Som undtagelse fra artikel 20, stk. 1, i forordning (EF) nr. 2366/98 bemyndiges producentorganisationerne eller eventuelt foreningerne heraf i Spanien og i Italien til at fremlægge deres medlemmers dyrkningserklæringer og de ændringer, der eventuelt er indtrådt i disse dyrkningserklæringer, senest den 1. april 2002 for produktionsåret 2001/02.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 30. november 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. december 2001.

På Kommissionens vegne

Franz Fischler

Medlem af Kommissionen

(1) EFT 172 af 30.9.1966, s. 3025/66.

(2) EFT L 201 af 26.7.2001, s. 4.

(3) EFT L 210 af 28.7.1998, s. 32.

(4) EFT L 208 af 3.8.1984, s. 3.

(5) EFT L 210 af 28.7.1998, s. 38.

(6) EFT L 293 af 31.10.1998, s. 50.

(7) EFT L 280 af 24.10.2001, s. 3.